Aanlyn joernalistiek is belowend én uitdagend - Solidariteit Wêreld LoopbaanSolidariteit Wêreld Loopbaan
Tuis › Artikels › Aanlyn joernalistiek is belowend én uitdagend
Aanlyn joernalistiek is belowend én uitdagend
Digitale joernalistiek is ʼn verlengstuk van ander vorme van beriggewing, en die lekkerte daarvan is sy onmiddellikheid, maar een van die groot eise is die snelle aanpassing by tegnologie.
“Dieselfde proses word gevolg om inligting wat nuuswaardig is, te bekom en dit dan aan lesers te bied in die vorm van artikels of deur ander mediums soos video of klank. Nuus word deesdae dikwels eerste op sosiale media bekend gemaak, waarna artikels daaroor op aanlyn nuuswebwerwe verskyn, daar op radio en televisie daaroor berig word en dit dan die volgende dag in koerante verskyn,” sê Nico Strydom, redakteur van die Afrikaanse aanlyn portaal Maroela Media. “ʼn Moontlike nadeel van aanlyn joernalistiek is dat lesers nie geneig is om, soos met ʼn koerant, langer stories te lees nie. Mense wil vinnig iets lees en aanbeweeg.”
Volgens Strydom is ʼn voor- en nadeel van digitale media dat baie stories kan realiseer sonder dat die joernalis die kantoor verlaat. “Die voordeel hiervan is dat die storie baie vinniger gepubliseer kan word, en ook dat inligting baie meer akkuraat weergegee kan word omdat dit makliker is om vanuit die kantoor met verskeie bronne kontak te maak om inligting te verifieer. Die nadeel is egter dat ʼn mens soms nuwe gesigspunte asook die fyner nuanses van ʼn storie mis.
“Jy het ook deur aanlyn joernalistiek toegang tot geweldig baie inligting oor jou lesers en hulle voor- en afkeure – dis baie makliker om jou mark goed te ken en te verstaan.”
Digitaal teenoor gedruk
In baie gevalle sal aanlyn nuusplatforms eerste met die nuus wees terwyl koerante dit eers die volgende dag kan dra. “Koerante sal dus gewoonlik na ʼn ander hoek soek om die storie vir sy lesers aan te bied sodat daar ook nuwe inligting is en dit nie net ou nuus van gister is nie. Met aanlyn joernalistiek kan daar natuurlik ook baie meer mediums gebruik word, soos klank en video wat mense uiteraard nie in ʼn koerant kan gebruik nie.
“Met ʼn koerant word die volgende dag se nuusagenda en/of nuusaanbod as ʼn geheel beplan en aan die einde van die dag het jy ʼn afgehandelde produk wat ʼn samevatting van jou dag se werk is en wat as ʼn geheelprentjie aan lesers gebied word. Met aanlyn nuus is jy nooit klaar nie en is daar nooit ʼn afgehandelde produk wat vir jou ʼn prentjie van ʼn dag se nuusgebeure gee nie.”
Omdat daar ook nie ʼn finale sperdatum vir die dag se stories is nie, voel aanlyn joernaliste altyd dat hulle nog moet aanhou werk om nog inhoud te publiseer – die webblad “sluit” immers nooit nie – aldus Strydom. “Maar een van die voordele wat hierin opgesluit lê, is dat ʼn mens nooit die verleentheid het dat jou nuus oud is nie.”
Aanlyn joernaliste se vaardighede en gereedskap
Digitale joernaliste moet uiteraard ʼn neus vir nuus en ʼn instink vir ander konvensionele mediavaardighede hê, maar ook tegnologie omhels en begryp. “Dinge verander daagliks in die wêreld van tegnologie en elke dag bring nuwe uitdagings in dié opsig en jy leer elke dag iets nuuts. Jy moet bereid wees om van verandering te hou aangesien tegnologie altyd aan die vooruitgaan is en daar dus gereeld die geleentheid is om te vernuwe,” sê Strydom.
Hulle moet tewens onder geweldige druk kan werk. “ ʼn Dringende storie se spertyd is dikwels minute nadat die nuus gebreek het. Joernaliste moet dus onder baie groot druk steeds akkuraat kan wees, die regte proses kan volg en seker kan maak van al hul feite. Daar is ook dikwels meer as een dringende storie waaraan ʼn joernalis gelyk moet werk en dus moet hulle kan prioritiseer maar ook veelvoudige take gelyk kan doen, soos wag vir inligting oor een storie terwyl ʼn ander storie opgevolg word.”
Prakties gesproke, moet ʼn aanlyn joernalis ook goeie foto’s met ʼn selfoonkamera kan neem, goeie opskrifte kan skryf en die tegnologie verstaan om self die storie te publiseer. “Ewe belangrik is die mensvaardighede om die kommentaar op hul storie dop te hou en op te volg waar nodig, en ook genoeg kundigheid van sosiale media hê om te weet op watter platforms en hoe hul stories gedeel moet word om die regte mark te bereik.
“Aanlyn joernaliste moet dus kundig wees in die vervaardiging van verskillende tipes media: skryf, fotografie, klankopnames (in ʼn ateljee of op ʼn ander plek waar klank belangrik is) en video-opnames (in die ateljee of buite), en daarmee saam ook die basiese redigering van klank en video.”
ʼn Uiters belowende toekoms
Strydom is vol vertroue oor die toekoms van aanlyn joernalistiek. “Dit lyk uiters belowend. Ons leef in ʼn inligtingstegnologiewêreld en ons word daagliks met nuus, inligting en argumente gebombardeer. Die aanlyn joernalis het dus die geleentheid om hier die fopnuus van die ware nuus te onderskei en nuus te verpak sodat dit verteerbaar is vir lesers.”